Olimpiket e 2012-s, zyrtarët vizitojnë objektet e lojrave
Autoritetet në Britani thonë se është ecur më mirë nga sa ishte planifikuar me përgatitjet
Organizatorët thonë se ky është objekti më i madh që po ndërtohet në Evropë. Në lagjen periferike Stratford të Londrës, në hapësirat mes grataçielave, sheh se si mijëra punonjës ndërtimi po e transformojnë një zonë të rrënuar dikur industriale, në Parkun Olimpik për vitin 2012. Pas dy vjetësh flaka olimpike do të ndizet në këtë stadium, ndërsa atletët nga rreth 205 vende të botës do të zhvillojnë paradën për hapjen e ceremonisë së Olimpiadës së 30-të. Për të shënuar fillimin e përgatitjeve, një nga atletët më të famshëm të botës vizitoi stadiumin, duke i entuziazmuar spektatorët e shumtë. Sprinteri Michael Jackson, fitues i 4 medaljeve të arta, thotë se për konkurruesit, dy vjetët para olimpiadës do të shërbejnë për t’u fokusuar më mire te kjo ngjarje sportive. Por ndërtimi i stadiumit nuk ka rëndësi vetëm për atletët. E gjithë Londra po fillon përgatitjet për 2012-ën. Objektet e ndryshme që do të ndërtohen me këtë rast kanë filluar të marrin formë, pishina olimpike me formën dramatike të valës, ku notarë si Michael Phelps do të konkurojnë për medaljen e artë, stadiumi i basketbollit me formën futuriste të një guacke. Dhe velodromi po ashtu dramatik, ku do të konkurojë çilklisti Chris Hoy, një nga shpresat e Britanisë për të fituar medalje. Por objektet sportive kanë kushtuar shumë. Buxheti për lojërat është 14,5 miliardë dollarë, rreth tre herë më i madh se vlerësimi i mëparshëm, kur Londra fitoi shortin e Lojërave Olimpike. Qeveria britanike thotë tani se Olimpiket nuk kanë imunitet nga shkurtimi i shpenzimeve, por shton se projektet madhore nuk do të ndikohen prej tyre. Patrik Lane i gazetes “The Economist” thotë se kostoja është tepër e lartë. Por organizatorët thonë se lojërat do të ndikojnë pozitivisht. Sir Kith Mills është nënkryetar i Komitetit Organizator të Lojërave Olimpike të 2012-ës. Londinezët nuk do të lejojnë që shqetësimet financiare të errësojnë entuziazmin gjatë përgatitjeve për Olimpiket. Anketat tregojnë se tre të katërtat e banorëve të qytetit tani i mbështesin Lojërat, një rritje kjo nga koha kur Londra fitoi shortin. Kostoja përfundimtare e lojërave mund të jetë tepër e madhe, por organizatorët thonë se Olimpiket e 2012-ës do t’i japin energji të reja Londrës. Ata thonë se qyteti duhet të ndjehet krenar që atje do të zhvillohet shfaqja më e madhe sportive e botës.